五言述德抒情詩一首四十韻獻上杜七兄僕射相公
作者：李商隱
朝代：唐

paragraphs: 帝作黃金闕，仙開白玉京。
有人扶太極，惟嶽降元精。
耿賈官勳大，荀陳地望清。
旂常懸祖德，甲令著嘉聲。
經出宣尼壁，書留晏子楹。
武鄉傳陳法，踐土主文盟。
自昔流王澤，由來仗國楨。
九河分合沓，一柱忽崢嶸。
得主勞三顧，驚人肯再鳴。
碧虛天共轉，黃道日同行。
後飲曹參酒，先和傅說羹。
即時賢路闢，此夜泰階平。
願保無疆福，將圖不朽名。
率身期濟世，叩額慮興兵。
感念殽屍露，咨嗟趙卒坑。
儻令安隱忍，何以贊貞明。
惡草雖當路，寒松實挺生。
人言真可畏，公意本無爭。
故事留臺閣，前驅且斾旌。
芙蓉王儉府，楊柳亞夫營。
清嘯頻疎俗，高談屢析酲。
過庭多令子，乞墅有名甥。
南詔應聞命，西山莫敢驚。
寄辭收的博，端坐掃欃槍。
雅宴初無倦，長歌底有情。
檻危春水暖，樓迥雪峰晴。
移席牽緗蔓，迴橈撲絳英。
誰知杜武庫，只見謝宣城。
有客趨高義，於今滯下卿。
登門慚後至，置驛恐虛迎。
自是依劉表，安能比老彭。
雕龍心己切，畫虎意何成。
豈有曾黔突，徒勞不倚衡。
乘時乖巧宦，占象合艱貞。
廢忘淹中學，遲迴谷口耕。
悼傷潘岳重，樹立馬遷輕。
隴鳥悲丹觜，湘蘭怨紫莖。
歸期過舊歲，旅夢遶殘更。
弱植叨華族，衰門倚外兄。
欲陳勞者曲，未唱淚先橫。